《秋风三叠辞 其二》
明代·李龄

秋风瑟瑟兮落叶飘，溪谷瀰漫兮水惊涛。棹兰舟以径渡兮，渊兮龙而腾蛟。

兰蕙变以不香兮，江蓠化而为茅。顾金天之肃杀兮，忽坎壈以郁陶。

诗戒素餐兮，厥咎焉逃。惧众口之铄金兮，愿处靓而守高。

鸿鹄既举兮，孰与游遨。仰明月而独坐兮，聊徜徉以逍遥。

惠思君兮，使我心劳。

作者简介：李龄（一四一〇 — ？），字景龄。潮阳人。明宣宗宣德四年（一四二九）举人，英宗正统元年（一四三六）乙榜，授官宾州学正。以母丧守孝，服阕补国子学录。转江西道监察御史，敕命提督北直隶郡县学。未几，特旨升詹事府丞。代宗景泰初，选充宫僚，入史馆，与修《历代帝纪》。尝任京闱考官。英宗复辟，改太仆寺丞，出为江西提学。以才名为人所忌，被谗去官归，逾月而卒，时论惜之。明隆庆《潮阳县志》卷一二、清康熙《潮州府志》卷九上有传。